KOMISIJOS SPRENDIMAS
2005 m. birželio 3 d.
dėl Bendrijos finansinės paramos valstybių narių žuvininkystės kontrolės, tikrinimo ir priežiūros programoms 2005 metais
(pranešta dokumentu Nr. C(2005) 1630)
(2005/424/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Tarybos sprendimą 2004/465/EB dėl Bendrijos finansinės paramos valstybių narių žuvininkystės kontrolės programoms (1), ypač į jo 6 straipsnio 1 dalį,
kadangi:
(1)
Valstybės narės išsiuntė Komisijai savo 2005 m. žvejybos kontrolės programas kartu su paraiškomis gauti Bendrijos finansinę paramą, skirtą padengti pagal šias programas atliekamų projektų išlaidas.
(2)
Pagal paraiškas dėl Sprendimo 2004/465/EB 4 straipsnyje išvardytų veiksmų finansavimo gali būti skiriama Bendrijos parama.
(3)
Reikia nustatyti Bendrijos finansinės paramos didžiausias sumas ir procentinę dalį bei sąlygas, kuriomis ši parama gali būti teikiama.
(4)
Parama gali būti teikiama už elektroninę buvimo vietos nustatymo įrangą, kuri atitinka reikalavimus, nustatytus 2003 m. gruodžio 18 d. Komisijos reglamente (EB) Nr. 2244/2003, nustatančiame išsamias nuostatas dėl palydovinio ryšio laivų stebėjimo sistemų (2).
(5)
Parama gali būti teikiama bandomiesiems projektams, kurie atitinka reikalavimus, nustatytus 2003 m. rugpjūčio 18 d. Komisijos reglamente (EB) Nr. 1461/2003 dėl informacijos apie žvejybą perdavimo elektroniniu būdu ir nuotolinių stebėjimų bandomųjų projektų sąlygų nustatymo (3).
(6)
Remiantis Sprendimo 2004/465/EB 8 straipsniu, valstybės narės privalo įsipareigoti skirti savo išlaidas per 12 mėnesių nuo metų, kai joms buvo pranešta apie šį sprendimą, pabaigos. Jos taip pat turi laikytis Sprendimo 2004/465/EB nuostatų dėl projektų pradžios ir išlaidų kompensavimo paraiškų pateikimo.
(7)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiame sprendime numatyta 2005 m. Bendrijos finansinė parama veiksmams, nurodytiems Sprendimo 2004/465/EB 4 straipsnyje. Jame nustatoma Bendrijos finansinės paramos suma kiekvienai valstybei narei, Bendrijos finansinės paramos procentinė dalis ir sąlygos, kuriomis ši parama gali būti teikiama.
2 straipsnis
Naujosios technologijos ir IT tinklai
Kompiuterinių technologijų įsigijimo, įrengimo ir techninės pagalbos bei IT tinklų įrengimo siekiant užtikrinti efektyvius ir saugius duomenų, susijusių su žvejybos veiklos stebėsena, kontrole ir priežiūra, mainus, išlaidoms gali būti skirta 50 % reikalavimus atitinkančių išlaidų finansinė parama, laikantis I priede nustatytų ribų.
3 straipsnis
Elektroninė buvimo vietos nustatymo įranga
1. Elektroninės buvimo vietos nustatymo įrangos, užtikrinančios nuotolinę žvejybos laivų buvimo vietos kontrolę Žvejybos stebėjimo centre, naudojantis laivų stebėjimo sistema (LSS), įsigijimo ir montavimo žvejybos laivuose išlaidoms gali būti skirta didžiausia 4 500 EUR vienam laivui finansinė parama, laikantis II priede nustatytų ribų.
2. Laikantis 1 dalyje nustatytos 4 500 EUR ribos, pirmai 1 500 EUR reikalavimus atitinkančių išlaidų daliai Komisija teikia 100 % finansinę paramą.
3. Finansinė parama reikalavimus atitinkančių išlaidų daliai nuo 1 500 iki 4 500 EUR vienam laivui negali viršyti 50 % tokių išlaidų.
4. Parama gali būti teikiama už elektroninę buvimo vietos nustatymo įrangą, kuri atitinka Reglamente (EB) Nr. 2244/2003 nustatytus reikalavimus.
4 straipsnis
Bandomieji naujųjų technologijų projektai
1. Bandomųjų projektų, susijusių su žuvininkystės veiklos stebėjimui gerinti skirtų naujų technologijų įgyvendinimu, išlaidoms padengti gali būti skirta 50 % reikalavimus atitinkančių išlaidų finansinė parama, laikantis III priede nustatytų ribų.
2. Parama teikiama už bandomuosius projektus, kurie atitinka Reglamente (EB) Nr. 1461/2003 nurodytas sąlygas.
5 straipsnis
Mokymas
Valstybės tarnautojų, atsakingų už stebėseną, kontrolę ir priežiūrą žuvininkystės sektoriuje, mokymų ir mainų programų išlaidoms padengti gali būti skirta 50 % reikalavimus atitinkančių išlaidų finansinė parama, laikantis IV priede nustatytų ribų.
6 straipsnis
Seminarai ir žiniasklaidos priemonės
Žvejų ir kitų suinteresuotųjų asmenų, pvz., inspektorių, prokuratūros darbuotojų ir teisėjų, taip pat plačiosios visuomenės supratimo apie būtinybę kovoti su neatsakinga ir nelegalia žvejyba didinimui skirtų iniciatyvų, įskaitant seminarus ir žiniasklaidos priemones, bei Bendrosios žuvininkystės politikos taisyklių įdiegimo išlaidoms padengti gali būti skirta 75 % reikalavimus atitinkančių išlaidų finansinė parama, laikantis V priede nustatytų ribų.
7 straipsnis
Žuvininkystės patruliavimo laivai ir orlaiviai
Išlaidoms, susijusioms su laivų ar orlaivių, kuriuos valstybių narių kompetentingos institucijos naudoja žvejybos veiklai tikrinti ir prižiūrėti, įsigijimu ir modernizacija, laikantis VI priede nustatytų ribų, gali būti skirta finansinė parama, neviršijanti:
-
50 % reikalavimus atitinkančių išlaidų, kurias patyrė valstybės narės, į Europos Sąjungą įstojusios 2004 m. gegužės 1 d.,
-
25 % reikalavimus atitinkančių išlaidų, kurias patyrė kitos valstybės narės.
8 straipsnis
Šis sprendimas skirtas valstybėms narėms.
Priimta Briuselyje, 2005 m. birželio 3 d.